**ΟΜΙΛΙΑ ΣΤΟ ΠΡΟΣΥΝΕΔΡΙΟ ΤΗΣ ΚΕΔΕ**

**Αγαπητοί, αγαπητές συνάδελφοι**

Σας ευχαριστώ για την σημερινή πρόσκληση αλλά κυρίως για την ένταξη στον προσυνεδριακό μας διάλογο ειδικής θεματικής για την ισότητα. Είναι σημαντικό γιατί ενόψει του ετήσιου συνεδρίου μας τον Νοέμβριο, μας δίνεται η ευκαιρία να ανοίξουμε τη συζήτηση και να ανταλλάξουμε σκέψεις και απόψεις για τους τρόπους με τους οποίους μπορούμε ως αυτοδιοίκηση να διασφαλίσουμε, στο βαθμό που μας αναλογεί, την πραγματική ισότητα των φύλων σε κάθε πτυχή της καθημερινότητας.

Για τα θέματα ισότητας μιλάμε από τότε που θυμάμαι τον εαυτό μου στη πολιτική. Και μπορώ να σας διαβεβαιώσω ότι ως μια νεαρή γυναίκα στην Αυτοδιοίκηση το μακρινό 1982 αντιμετώπισα δυσκολίες, κλήθηκα να ανταπεξέλθω σε πολλούς και διαφορετικούς ρόλους, παράλληλα όμως βρέθηκα μπροστά σε πρωτόγνωρες προκλήσεις και ευκαιρίες να αποδείξω στην πράξη ότι οι γυναίκες ΜΠΟΡΟΥΝ

Είναι αλήθεια ότι σε όλη τη διάρκεια της μεταπολίτευσης έγιναν πολλά και σημαντικά βήματα για την ουσιαστική προώθηση της ισότητας είναι όμως επίσης αλήθεια ότι υστερούμε ακόμα σε πολλά

Αυτό τουλάχιστον αναδεικνύει η αμείλικτη γλώσσα των αριθμών που τοποθετεί την Ελλάδα στις τελευταίες θέσεις της Ευρωπαϊκής Ένωσης σε θέματα ισότητας των φύλων. Σύμφωνα με τον **Δείκτη Ισότητας των Φύλων του Ευρωπαϊκού Ινστιτούτου για την Ισότητα των Φύλων (EIGE)** για το 2023, η Ελλάδα βρίσκεται στην 24η θέση μεταξύ των 27 κρατών-μελών της Ε.Ε., με βαθμολογία περίπου 58% ενώ ο μέσος όρος της Ε.Ε. είναι 70,2% Η χώρα υστερεί ιδιαίτερα στους τομείς της συμμετοχής και της εργασίας.

**Πιο συγκεκριμένα**

1. **Αγορά Εργασίας**:
   * Το ποσοστό συμμετοχής των γυναικών στην εργασία παραμένει χαμηλότερο από αυτό των ανδρών. Σύμφωνα με την Eurostat, το 2023 η απασχόληση των γυναικών στην Ελλάδα ήταν περίπου 53%, ενώ των ανδρών περίπου 73%. (η δεύτερη χειρότερη θέση στην Ε.Ε. μετά την Ιταλία που έχει 52,3%. Οι δύο χώρες είναι οι μόνες στην Ε.Ε.-27 με ποσοστά απασχόλησης των γυναικών χαμηλότερα του 60%)
   * Η ανεργία των γυναικών είναι σχεδόν διπλάσια από την ανεργία των ανδρών με τη διαφορά να προσεγγίζει τις 5 μονάδες. Σύμφωνα με την [**ΕΛΣΤΑΤ**](https://www.kathimerini.gr/tag/elstat/), κατά το δ΄ τρίμηνο του 2023 η ανεργία στις γυναίκες ήταν 12,9% με 268,9 χιλ. άνεργες έναντι 8,5% στους άνδρες με 219,7 χιλ. ανέργους.
   * Το μισθολογικό χάσμα ανάμεσα στα φύλα είναι επίσης υψηλό. Οι γυναίκες κερδίζουν κατά μέσο όρο περίπου 13% λιγότερο από τους άνδρες.
2. **Πολιτική και Λήψη Αποφάσεων**:

* Η εκπροσώπηση των γυναικών στην πολιτική είναι περιορισμένη, αν και υπάρχουν θετικές αλλαγές. Στη Βουλή των Ελλήνων, το ποσοστό γυναικών βουλευτών είναι περίπου 22% (2023), ενώ η Ευρωπαϊκή Ένωση επιδιώκει στόχο του 40%. Στην Αυτοδιοίκηση είμαστε ακόμα χειρότερα. **Η χώρα μας δεν έχει καμία γυναίκα σε θέση περιφερειάρχη**, ενώ στην προηγουμένη αυτοδιοίκητή θητεία υπήρχε μόνο μία εκλεγμένη σε σύνολο 13 περιφερειών , η Ρόδη Κράτσα στην Περιφέρεια Ιονίων Νήσων.
* Σε πανελλήνιο επίπεδο στις εκλογές του 2023 εκλέχτηκαν 22 γυναίκες Δήμαρχοι σε σύνολο 332 Δήμων, ποσοστό 6,8%

1. **Κοινωνική Ισότητα**:
   * Τα κοινωνικά πρότυπα συχνά εξακολουθούν να επηρεάζονται από παραδοσιακές αντιλήψεις για τους ρόλους των φύλων, ειδικά στην οικογενειακή και καθημερινή ζωή
   * Η ενδοοικογενειακή βία και η κακοποίηση γυναικών συνεχίζουν να είναι σοβαρά προβλήματα για τη χώρα μας, στην οποία έχουν καταγραφεί περισσότερα από 13.000 περιστατικά βίας και κακοποίησης την τελευταία τετραετία. Το **70% αυτών των περιστατικών αφορούν γυναίκες**, ενώ πολλές περιπτώσεις παραμένουν μη καταγεγραμμένες, λόγω του «σκοτεινού αριθμού» των αδήλωτων περιστατικών

**Σε αυτήν την όχι τόσο αισιόδοξη πραγματικότητα η Αυτοδιοίκηση μπορεί και πρέπει να πρωτοστατήσει και να αναλάβει πρωτοβουλίες**

Ως Επιτροπή Ισότητας και Ανθρωπίνων Δικαιωμάτων της ΚΕΔΕ,της οποίας έχω την τιμή να προεδρεύω, από τις πρώτες μας συνεδριάσεις συμφωνήσαμε να προχωρήσουμε θέτοντας ρεαλιστικούς και εφαρμόσιμους στόχους για την αλλαγή της «μεγάλης εικόνας» και να αναλάβουμε δράσεις και πρωτοβουλίες που θα έχουν μετρήσιμα αποτελέσματα. Δράσεις που θα ενισχύσουν τις υπάρχουσες θεσμικές πρωτοβουλίες, όπως οι Δημοτικές Επιτροπές Ισότητας και θα υποβοηθούν την εφαρμογή της Ευρωπαϊκής Χάρτας Ισότητας, θέτοντας συγκεκριμένα χρονοδιαγράμματα και υιοθετώντας χρήσιμα εργαλεία.

Η Επιτροπή μας λοιπόν έθεσε από την αρχή της λειτουργίας της 3 βασικούς στόχους:

1. Την παροχή στήριξης και τεχνογνωσίας για τη συγκρότηση επιτροπών ισότητας και την εκπόνηση σχεδίων δράσης

Τα δεδομένα που έχουμε στη διάθεσή μας δείχνουν ότι μέχρι το τέλος του 2022, 183 Δήμοι από τους 332 της χώρας έχουν συστήσει Δημοτικές Επιτροπές Ισότητας, ενώ 155 έχουν υπογράψει την Ευρωπαϊκή Χάρτα Ισότητας. Επίσης πολλοί Δήμοι δεν έχουν ακόμα καταφέρει να υλοποιήσουν τοπικά σχέδια δράσης. Αυτό αποτελεί σημαντικό εμπόδιο στην επίτευξη των στόχων μας, καθώς η ύπαρξη σχεδίων δράσης εξασφαλίζει τη δομημένη και μακροπρόθεσμη προσέγγιση για την καταπολέμηση των ανισοτήτων. Ετσι αποφασίσαμε την συγκρότηση μιας κλειστής ομάδας εργασίας η οποία σε συνεργασία με την ΕΕΤΑΑ ήδη επεξεργάζεται τη δυνατότητα αξιοποίησης του Ευρωπαϊκού Ταμείου Συνοχής και του προγράμματος CERV με στόχο την κατάθεση πρότασης για τη δημιουργία μιας σταθερής δομής που θα υποστηρίζει τεχνικά του Δήμους με στόχο την εκπόνηση ρεαλιστικών και εφαρμόσιμων αλλά ταυτοχρόνως πρωτότυπων σχεδίων δράσης.

1. **Τη δημιουργία αποθετηρίου καλών πρακτικών:**

Σκεφτήκαμε ότι η δημιουργία ενός αποθετηρίου, μιας προσβάσιμης βάσης δεδομένων, όπου θα συγκεντρώνονται και θα διαδίδονται οι καλές πρακτικές που εφαρμόζονται από διάφορους Δήμους της Ελλάδα και του εξωτερικού με στόχο προώθηση των θεμάτων ισότητας, θα επιτρέψει την ανταλλαγή ιδεών και την ενίσχυση των θετικών πρωτοβουλιών σε όλη τη χώρα

1. **Την αναζήτηση χρηματοδοτικών εργαλείων για την υλοποίηση των πολιτικών ισότητας**

Εκείνο το οποίο είναι σημαντικό εμπόδιο στην υλοποίηση πολιτικών για την ισότητα είναι **ή έλλειψη επαρκών πόρων.** Ειδικά τη δεδομένη στιγμή που η Αυτοδιοίκηση αντιμετωπίζει σημαντικά θέματα υποχρηματοδότησης για την άσκηση των αρμοδιοτήτων της. Προς αυτήν την κατεύθυνση λοιπόν, συνεργαζόμαστε με την ΕΕΤΑΑ και αναζητούμε ευρωπαϊκά προγράμματα και συγκροτούμε προτάσεις που θα ενισχύσουν και οικονομικά το έργο των Δημοτικών Επιτροπών Ισότητας. Ενδεικτικά να αναφέρω ότι αυτή τη στιγμή με πρωτοβουλία της ΕΕΕΤΑ υπάρχει σε εξέλιξη, το πρόγραμμα Cities4Her, το οποίο χρηματοδοτείται από το πρόγραμμα "Citizens, Equality, Rights and Values Programme" (CERV) της Ευρωπαϊκής Ένωσης. Στόχος του έργου είναι η προώθηση της ουσιαστικής ισότητας των φύλων σε τοπικό επίπεδο και συγκεκριμένα στη διαδικασία λήψης αποφάσεων στην τοπική αυτοδιοίκηση, με τη συμμετοχή και καθοδήγηση νέων.

**Αγαπητοί συνάδελφοι**

Η Τοπική Αυτοδιοίκηση είναι ο θεσμός που βρίσκεται πιο κοντά στους πολίτες. Οι Δήμοι διαχειρίζονται καθημερινά θέματα που επηρεάζουν άμεσα τη ζωή τους, όπως η καθαριότητα, η ασφάλεια, η φροντίδα των παιδιών και των ηλικιωμένων, η εκπαίδευση , η υγεία, ο δημόσιος χώρος, η προσβασιμότητα. Καθένα από τα θέματα αυτά σχετίζεται και με την ισότητα καθώς οι γυναίκες αποτελούν τον κεντρικό πυλώνα της καθημερινής ζωής και της φροντίδας της οικογένειας.

Η Τοπική Αυτοδιοίκηση επομένως θα πρέπει να δημιουργεί πολιτικές που θα υποστηρίξουν τις γυναίκες και θα βελτιώσουν τις συνθήκες ζωής τους.

Πέρα από τη διαχείριση της καθημερινότητας, όμως, η Τοπική Αυτοδιοίκηση οφείλει να έχει και το όραμα να εμπνεύσει, να ενισχύσει τη συμμετοχή των πολιτών και να δημιουργήσει ένα περιβάλλον όπου όλοι, ανεξαρτήτως φύλου, θα έχουν ίσες ευκαιρίες

Υποχρέωση μας επομένως είναι

**Η ενίσχυση της συμμετοχή των γυναικών στα κέντρα λήψης αποφάσεων :**

Η τοπική αυτοδιοίκηση πρέπει να προωθεί την ίση συμμετοχή ανδρών και γυναικών στα κέντρα λήψης αποφάσεων. **Σε αυτήν την κατεύθυνση είναι ιδιαίτερα σημαντική η ανάληψη πρωτοβουλιών που σχετίζονται με την εκπαίδευση και ενδυνάμωση των γυναικών αλλά** η δημιουργία δικτύων που θα παρέχουν καθοδήγηση στις γυναίκες προκειμένου να ξεπεράσουν τα εμπόδια που αντιμετωπίζουν. Τα δίκτυα αυτά μπορούν επίσης να παρέχουν ευκαιρίες ανταλλαγής καλών πρακτικών μεταξύ των Δήμων

**Η ενσωμάτωση της διάστασης του φύλου σε πολιτικές και προγράμματα**:

Η αυτοδιοίκηση πρέπει να λαμβάνει υπόψη την ισότητα των φύλων κατά τον σχεδιασμό και την εφαρμογή όλων των τοπικών πολιτικών και δράσεων, όπως η ασφάλεια στους δημόσιους χώρους, η πρόσβαση σε υπηρεσίες υγείας, εκπαίδευσης και απασχόλησης. Η ισότητα θα πρέπει να διατρέχει οριζόντια όλες μας τις πολιτικές

**Η καταπολέμηση των έμφυλων διακρίσεων και της έμφυλης βίας**:

Δημιουργία υποδομών υποστήριξης για θύματα έμφυλης βίας, όπως συμβουλευτικά κέντρα και καταφύγια, και προγράμματα ενημέρωσης και εκπαίδευσης για την αντιμετώπιση των στερεοτύπων και των διακρίσεων. Ήδη υπάρχουν αρκετές δομές σε επίπεδο Δήμων θα πρέπει όμως να πολλαπλασιαστούν και αντιστοίχως η Δήμοι να προχωρήσουν σε περαιτέρω στελέχωση με εξειδικευμένους επιστήμονες

**Η βελτίωση της καθημερινότητας των γυναικών:**

Αυτό μπορεί να επιτευχθεί πολύπλευρα, μέσω της ενίσχυσης των τοπικών δομών που σχετίζονται με την καθημερινότητα  **και τη** π**ροώθηση προγραμμάτων φροντίδας παιδιών και ηλικιωμένων:** Η ύπαρξη προσιτών και ποιοτικών υπηρεσιών φροντίδας θα ελευθερώσει πολύτιμο χρόνο για τις γυναίκες, επιτρέποντάς τους να αφοσιωθούν στην εργασία και την πολιτική. Αυτή η υποστήριξη θα διευκολύνει τη συμμετοχή των γυναικών στα κοινά

**Η Εκπαίδευση**

Δήμοι που μαθαίνουν και εκπαιδεύουν. Προγράμματα εκπαίδευσης για τους δημοτικούς υπαλλήλους και τα στελέχη της αυτοδιοίκησης σχετικά με την ισότητα των φύλων και την αποφυγή διακρίσεων. Η διαφορά ξεκινά από το ίδιο μας το σπίτι

Αγαπητοί συνάδελφοι

Η ενίσχυση της ισότητας είναι θεμελιώδης προϋπόθεση για μια βιώσιμη, δημοκρατική και συμπεριληπτική τοπική κοινωνία.

Η Τοπική Αυτοδιοίκηση έχει τον καίριο ρόλο να την κάνει πράξη

Η συμμετοχή των γυναικών δεν είναι απλώς θέμα δικαιοσύνης, αλλά προϋπόθεση για την κοινωνική πρόοδο και την ανάπτυξη. Οι Δήμοι μπορούν να γίνουν οι κινητήριοι μοχλοί για μια πιο δίκαιη κοινωνία, και εμείς, ως εκπρόσωποι της Τοπικής Αυτοδιοίκησης, έχουμε την ευθύνη να προχωρήσουμε μπροστά με θάρρος και αποφασιστικότητα.